Kindermolesteerder tronk toe ná pa hom erg aanrandRaymond Frolander na die aanranding ŉ Man van Florida in die VSA wat erg aangerand is deur die pa van die seun wat hy gemolesteer het, is tot tronkstraf gevonnis. The Independent berig Raymond Frolander is in Julie verlede jaar aangerand totdat hy sy bewussyn verloor het nadat die pa hom betrap het waar hy sy 11-jarige seun molesteer. Die pa het hierna die polisie ontbied. Frolander, wat 18 jaar oud was ten tyde van die voorval, is in ŉ plas bloed aangetref. “Stuur ŉ ambulans. Hy gaan een nodig hê,” het die pa aan ŉ 911-operateur gesê. “Ek het ŉ reg om te doen wat ek gedoen het, behalwe dat ek hom nie doodgemaak het nie.” Frolander is in hegtenis geneem en van seksuele aanranding aangekla. Hy is vroeër vandeesmaand tot 25 jaar tronkstraf gevonnis. Die kind het ná Frolander in hegtenis geneem is aan polisiebeamptes gesê hy is van agtjarige ouderdom deur Frolander gemolesteer. Die pa is nie aangekla vir die aanranding op Frolander nie. Frolander het ŉ ooreenkoms met die staat aangegaan om nie lewenslank tronk toe gestuur te word nie. Hy sal as ŉ seksoortreder gelys word en sal ná sy vrylating ŉ GPS-opsporingstelsel aan hom moet dra. Die pa het nadat Frolander gevonnis is, aan verslaggewers gesê: “Hy sal in die volgende 25 jaar leer waarom ek hom laat leef het.”